Cecilie Lindkjær Rasmussen 402-728-321-31

Er lyset for de lærde blot til ret og galt at stave?
Nej, himlen under flere godt, og lys er himlens gave,
og solen står med bonden op, slet ikke med de lærde,
oplyser bedst fra tå til top, hvem der er mest på færde.

Sådan skriver Grundtvig i en af sine sange til det nationale projekt som var kaldt til verden med overskriften: folkelig oplysning. Han understreger, at dannelse ikke kun hører de lærde universitetsfolk til, men er mindst lige vigtigt for landboungdommen, som lever og arbejder rodfæstet i virkeligheden og med en god del praktisk arbejde.

Sangen, der beskriver lysets bane hen over jorden som en kilde til kraft og velsignelse for alle, taler ikke alene om sollyset. Grundtvig skriver om oplysning, viden om stort og småt, bondens arbejdsomhed og demokrati.

Jeg forestiller mig, at det har været en sang, man har kendt i Cecilie Lindkjær Rasmussens barndomshjem, hvor højskoletanken blev støttet og den grundtvigske arv skattet højt. De var mange søskende og navnlig søstrene havde et nært og stærkt bånd. Med en stærk moderskikkelse som rollemodel, formåede pigerne at stå sammen og støtte hinanden om de opgaver, der krævede en fælles indsats. De tog sig af deres forældre og selv godt oppe i årene tog Cecilie Rasmussen sammen med en anden af sine søstre sig på skift af en tredje søster, da denne blev syg og fik brug for hjælp.

Cecilie Lindkjær Rasmussen kom som ung i huset på andre gårde og gjorde sig erfaringer med husholdning, sådan som det dengang var almindeligt. Erfaringen havde hun god hjælp af, da hun traf sin tilkommende ved en fest på Skanderup ungdomsskole og siden fik hjem og en lille familie at tage sig af.

I var en overgang bosat i det sønderjyske, hvor din far stammede fra og hvor han med sin læreruddannelse stod med opførelsen af en centralskole. Da en tilsvarende opgave blev slået op i Andst, i nærheden af hendes fødesogn, Hjarup, søgte han og fik stillingen.

Hun tog sig af hjemmet og haven og holdt og passede alt med akkuratesse. Da der ikke var børnehave i Andst endnu, var hun dagplejemor for nogle af lærernes børn. Børn som fik et nært forhold til hende.

De nød, ligesom hendes egen familie godt af hendes store omsorg og sociale engagement. Hun var vellidt i sin svigerfamilie og med tiden blev hun farmor og oldemor, og lagde med sin medfødte virketrang vægt på at være i gang og bidrage med det, hun var bedst til. Hun kunne altid finde noget at bruge hænderne til. Til hendes sans for ordentlighed hørte, at hun lagde vægt på at fremtræde pæn og præsentabel på alle måder.

Da hendes mand blev pensioneret flyttede de til Vejen. Her fik hun et langt otium, hvor familien fortsat var omdrejningspunktet for det meste af det, hun foretog sig. Hun elskede børn og vidste ikke noget bedre, end at lege med oldebørnene, når de kom på besøg.

Og sådan vil der være mange minder og episoder, tankesæt og værdier, som dukker op, når I fremadrettet tænker på hende.

Ingen kan sætte ord på jeres tab eller tanker i forbindelse med, at I har mistet Cecilie Rasmussen. I stedet for at prøve, vil jeg hellere knytte an ved en beretning hos evang. Johannes. Den finder sted før påske på sletten ved Tiberias sø, hvor en stor folkemængde opsøger Jesus. Det er blevet spisetid, og Jesus spørger prøvende Phillip, hvordan de skal skaffe mad til de mange, selvom han allerede ved, hvad han vil gøre. Så får en anden af disciplene øje på en dreng, som står med fem brød og to fisk.

I beretningen om brødunderet er Jesus selvfølgelig hovedpersonen, men der er en anden person, som altid tages for givet, en betydningsfuld biperson, som aldrig nævnes i beretningen, men som alligevel er medvirkende til, at den kan finde sted.

Det er drengens mor. Hun har hørt sin dreng spørge: Mor!- må jeg tage med de andre hen for at høre Jesus fortælle om Guds rige? Hun har glædet sig, velsignet hans ønske ved at række ham brødene og fiskene. Hun har kysset ham farvel og sagt, som så ofte før: Husk – at opføre dig rigtigt og del, hvad du selv har fået.

Denne mors opdragelse af sin søn til altid at vise omsorg for andre bliver hædret uden ord. Jesus tager imod hendes omsorg ved at tage mod brødene og fiskene, velsigne dem og række dem videre. Hun nævnes ikke. Det berøres ikke, hvad drengens mor har gjort, men uden hendes indsats var historien faldet anderledes ud.

Det gør ikke Cecilie Rasmussen og alle de andre kvinders indsats mindre vigtig, at de har gået derhjemme og bare sørget for familien. Arbejdet derhjemme ved køkkenbordet, hvor der blev bagt og kokkereret, eller ved sengekanten, når et barn skulle trøstes og opdrages til et liv i taknemmelighed og tro, finder aldrig vej til forsiderne i de offentlige præstationskataloger. Ikke desto mindre er netop denne unævnte indsats forudsætningen for, at rigtig mange mennesker har mødt et nærvær, en tryghed og kærlighed, velsignet af Gud, gennem et andet menneskes nærvær og offervilje.

Da Jesus havde delt maden rundt, bød han disciplene at samle resterne. De fik tolv kurvefulde. De fik et guddommeligt tegn på, at sand kærlighed aldrig bliver mindre af at blive delt. At Guds velgerninger er værd at huske og sige tak for.

Hun valgte salmerne til i dag, og derfor skal de sidste ord også komme fra en af Grundtvigs salmer: Den signede dag.

Salmen slutter med ordene om, at som det levede liv blev omsat med umage og til glæde, således skal det fortsætte i Guds hænder bag evighedens forhæng:

Så rejse vi til vort fædreland, dér ligger ej dag i dvale,

dér stander en borg så prud og grand med gammen i gyldne sale;

så frydelig dér til evig tid med venner i lys vi tale.

Amen.